12.5.2022
FI
Euroopan unionin virallinen lehti
L 135/19
(123) Täytäntöönpanoasetuksen (EU) 2019/317 liitteessä IV olevan 1.4 kohdan a alakohdassa vahvistetun perusteen osalta komissio toteaa, että Maltan reitinaikaisen määritetyn yksikkökustannuksen kehitys maksuvyöhyketasolla on +2,0 prosenttia vuodessa kolmannen viiteajanjakson aikana, ja se jää unionin laajuisen +1,0 prosentin kehityssuuntauksen alle samalla jaksolla.
(124) Täytäntöönpanoasetuksen (EU) 2019/317 liitteessä IV olevan 1.4 kohdan b alakohdassa vahvistetun perusteen osalta komissio toteaa, että Maltan toisen ja kolmannen viiteajanjakson +1,6 prosentin vuotuinen pitkän aikavälin reitinaikaisen määritetyn yksikkökustannuksen pitkän aikavälin kehitys maksuvyöhykkeiden tasolla alittaa samalla jaksolla unionin laajuisen pitkän aikavälin kehityssuuntauksen, joka on –1,3 prosenttia.
(125) Täytäntöönpanoasetuksen (EU) 2019/317 liitteessä IV olevan 1.4 kohdan c alakohdassa vahvistetun perusteen osalta komissio toteaa, että Maltan määritetyn yksikkökustannuksen perusarvo, joka on 22,98 euroa vuoden 2017 hintoina, on 19,7 prosenttia alhaisempi kuin asianomaisen vertailuryhmän keskimääräinen perusarvo, joka on 28,64 euroa vuoden 2017 hintoina.
Komissio toteaa, että Maltan määritetyt reitinaikaiset yksikkökustannukset vuonna 2024 ovat edelleen 22,1 prosenttia alhaisemmat kuin vertailuryhmän keskiarvo.
(126) Lisäksi on tutkittava, voidaanko edellä mainittuja poikkeamia täytäntöönpanoasetuksen (EU) 2019/317 liitteessä IV olevan 1.4 kohdan a ja b alakohdassa vahvistetuista perusteista pitää tarpeellisina ja oikeasuhteisina kyseisen liitteen 1.4 kohdan d alakohdan mukaisesti.
(127) Komissio toteaa, että suorituskyvyn tarkastuselimen arvioima ero Maltan suorituskykysuunnitelman luonnoksessa ilmoitettujen kolmannen viiteajanjakson määritettyjen reitinaikaisten kustannusten ja niiden määritettyjen kustannusten välillä, jotka tarvittaisiin kolmannen viiteajanjakson unionin laajuisen määritetyn yksikkökus­ tannuksen kehityksen saavuttamiseksi, on noin miljoona euroa vuoden 2017 hintoina, kun taas vastaava poikkeama pitkän aikavälin unionin laajuisesta kehityksestä on noin 5,8 miljoonaa euroa vuoden 2017 hintoina.
(128) Täytäntöönpanoasetuksen (EU) 2019/317 liitteessä IV olevan 1.4 kohdan d alakohdan i alakohdassa vahvistetun perusteen osalta Malta on esittänyt suorituskykysuunnitelman luonnoksessaan tiettyjä toimenpiteitä ja investointeja, jotka liittyvät kapasiteettitavoitteiden saavuttamiseen.
(129) Komissio toteaa erityisesti, että MATSA aikoo vuoteen 2024 mennessä palkata neljä teknistä asiantuntijaa lennonvarmistustekniseen henkilöstöön sekä viisi lennonjohtajaa.
Uudet lennonjohtajat aloittavat kuitenkin lähilennonjohtokelpuutuksella, minkä vuoksi tähän liittyvät henkilöstökustannukset on tarkoitus aluksi kohdentaa pääasiassa lähi- ja lähestymisalueen lennonvarmistuspalveluihin.
Komissio toteaa myös, että MATSA aikoo vuodesta 2023 alkaen korottaa henkilöstön palkkoja kahden vuoden palkkojen jäädyttämisen jälkeen, josta sovittiin yhdessä henkilöstön kanssa, jotta kustannuksista voitiin säästää pandemian aikana.
(130) Komissio toteaa, että MATSA aikoo lisätä muita toimintakustannuksia parantaakseen henkilöstön pätevyyttä ja tarjotakseen koulutusta, jotta kapasiteettia voidaan tarjota tulevaisuudessa.
Komissio toteaa myös, että MATSAn mukaan korkeammat vakuutusmaksut ja inflaatio ovat muita keskeisiä toimintakustannuksia lisääviä tekijöitä.
(131) Suorituskyvyn tarkastuselin ilmoittaa, että MATSA aikoo lisätä poistokustannuksiaan merkittävästi kolmannella viiteajanjaksolla.
Komissio ei kuitenkaan saanut näyttöä siitä, että poistokustannusten nousu olisi perusteltua kapasiteettiin liittyvien toimenpiteiden vuoksi, sillä Maltan suorituskykysuunnitelman luonnoksessa ei esitetä yksityiskohtaisia tietoja kolmannella viiteajanjaksolla suunniteltujen uusien investointien vaikutuksesta kapasiteettiin.
(132) Komissio katsoo, että lennonvarmistuspalvelujen tarjoajan henkilöstön määrän lisääminen odotettavissa olevan tulevan kapasiteetin huomioon ottamiseksi voisi olla Maltan osalta pätevä syy täytäntöönpanoasetuksen (EU) 2019/317 liitteessä IV olevan 1.4 kohdan d alakohdan i alakohdan mukaiseen poikkeamiseen.
Koska suorituskyky­ suunnitelman luonnoksessa ei kuitenkaan ole riittävästi tietoja, komissio ei ole pystynyt määrittämään, ovatko ilmoitetut henkilöstön palkkojen korotukset ja suunnitellut käyttöomaisuusinvestoinnit tarpeellisia ja oikeasuhteisia paikallisten kapasiteettitavoitteiden saavuttamiseksi siten, että niitä voitaisiin käyttää perusteena poikkeamiselle unionin laajuisena määritetyn yksikkökustannuksen kehityksestä.
(133) Sen vuoksi komissio katsoo, että Malta ei ole osoittanut riittävällä tavalla, että johdanto-osan 128–132 kappaleessa tarkoitettujen poikkeamien voitaisiin katsoa johtuvan yksinomaan määritetyistä lisäkustannuksista, jotka liittyvät sellaisiin toimenpiteisiin, jotka ovat tarpeen paikallisten suorituskykytavoitteiden saavuttamiseksi kapasiteettiin liittyvällä suorituskyvyn keskeisellä osa-alueella.
Sen vuoksi täytäntöönpanoasetuksen (EU) 2019/317 liitteessä IV olevan 1.4 kohdan d alakohdan i alakohdassa vahvistettu peruste ei täyty Maltan osalta.